b'\n_START_ARTICLE_\nBil\xc4\x8dovs\n_START_SECTION_\nZemljepisna lega\n_START_PARAGRAPH_\nObmo\xc4\x8dje ob\xc4\x8dine Bil\xc4\x8dovs se razteza severno od reke Drave in ju\xc5\xbeno od Vrbskega jezera, med ob\xc4\x8dinama Vrba na Koro\xc5\xa1kem in Kotmara vas. Le\xc5\xbei v mo\xc4\x8dno gozdnatem gri\xc4\x8devju Gure, iz katerih se odpira pogled na Ro\xc5\xbe in Karavanke. Nadmorska vi\xc5\xa1ina ob\xc4\x8dine se giblje med 600 in 900 metri.\n_START_SECTION_\nZgodovina\n_START_PARAGRAPH_\nBil\xc4\x8dovs se v pisnih virih prvi\xc4\x8d omenja leta 1141. V kraju, ki se je \xc5\xbee od nekdaj in vse do dana\xc5\xa1njih dni mo\xc4\x8dno zana\xc5\xa1al na poljedelstvo in kmetovanje, so prevladovale predvsem majhne in samozadostne kmetije. Vse od visokega srednjega veka do revolucionarnega leta 1848 je s \xc5\xa1ir\xc5\xa1im podro\xc4\x8djem Bil\xc4\x8dovsa upravljala gosposka iz Hollenburga in Vetrinja._NEWLINE_Cesar Jo\xc5\xbeef II. je kraj leta 1787 povi\xc5\xa1al v \xc5\xbeupnijo. Cerkev Sv. Jakoba, znamenitost in ponos ob\xc4\x8dine, izvira deloma \xc5\xbee iz 13. stoletja in vklju\xc4\x8duje tako romanske kot gotske stilske elemente. Notranja oprema cerkve je bila v 18. stoletju barokizirana._NEWLINE_Za \xc4\x8dasa napoleonskih vojn med letoma 1809 in 1813 je bilo obmo\xc4\x8dje Bil\xc4\x8dovsa razdeljeno med francoske Ilirske province in avstrijsko cesarstvo. Meja med obema dr\xc5\xbeavama je potekala pribli\xc5\xbeno vzdol\xc5\xbe \xc4\x8drte Na gori - \xc5\xbdelu\xc4\x8de (Rupertiberg - Selkach). Leta 1813 so bili Francozi premagani pri Ro\xc5\xbeeku in pregnani iz Koro\xc5\xa1ke._NEWLINE_Leta 1850 sta se na tem obmo\xc4\x8dju vzpostavili ob\xc4\x8dini Bil\xc4\x8dovs in Zgornja Vesca. Slednjo so leta 1957/58 ukinili in jo priklju\xc4\x8dili ob\xc4\x8dini Bil\xc4\x8dovs._NEWLINE_V ob\xc4\x8dini s tradicionalno visokim dele\xc5\xbeem Koro\xc5\xa1kih Slovencev so leta 1920 ob koro\xc5\xa1kem plebiscitu prebivalci z veliko ve\xc4\x8dino glasovali za priklju\xc4\x8ditev novoustanovljeni dr\xc5\xbeavi Jugoslaviji. Tako je glasovalo okoli \xc5\xa1tiri petine volilnih upravi\xc4\x8dencev v Bil\xc4\x8dovsu in pribli\xc5\xbeno dve tretjini volilnih upravi\xc4\x8dencev v Zgornji Vesci._NEWLINE_Tudi dandanes na obmo\xc4\x8dju dvojezi\xc4\x8dne ob\xc4\x8dine Bil\xc4\x8dovs \xc5\xbeivi mo\xc4\x8dna in \xc5\xbeivahna narodna skupnost Koro\xc5\xa1kih Slovencev, ki predstavljajo okoli 28.3% vsega prebivalstva.\n_START_SECTION_\nKultura in znamenitosti\n_START_PARAGRAPH_\nV ob\xc4\x8dini delujejo \xc5\xa1tevilna kulturna, \xc5\xa1portna in ostala dru\xc5\xa1tva, najbolj znamenito med njimi pa je slovensko kulturno dru\xc5\xa1tvo Bilka. Iz Bil\xc4\x8dovsa izhajata tudi dva mednarodno znana umetnika: pisatelj Janko Ferk in slikarka Meina Schellander._NEWLINE_Na podro\xc4\x8dju ob\xc4\x8dine lahko najdemo tudi \xc5\xa1tevilna katoli\xc5\xa1ka spominska znamenja in obele\xc5\xbeja, zelo zna\xc4\x8dilna za Koro\xc5\xa1ko. Tako se blizu mosta v smeri Podgorja v kraju \xc5\xbdelu\xc4\x8de nahaja veliko znamenje iz 16. stoletja, pokrito s tipi\xc4\x8dno streho iz lesenih skodel. Poslikava na njem datira iz prve polovice 19. stoletja.\n_START_SECTION_\nGospodarstvo in infrastruktura\n_START_PARAGRAPH_\nGospodarsko \xc5\xbeivljenje ob\xc4\x8dine dandanes zaznamuje predvsem lesna industrija; v Bil\xc4\x8dovsu tako delujejo tri \xc5\xbeage, dve tesarski in \xc5\xa1est mizarskih podjetij. Najve\xc4\x8dji delodajalec v ob\xc4\x8dini in na \xc5\xa1ir\xc5\xa1em obmo\xc4\x8dju je podjetje Holzbau Gasser Gmbh.\n_START_SECTION_\nGrb\n_START_PARAGRAPH_\nV grbu Bil\xc4\x8dovsa se odra\xc5\xbeajo tradicionalne gospodarske zna\xc4\x8dilnosti obmo\xc4\x8dja, ki danes spada pod okrilje ob\xc4\x8dine. Oba zlata nazob\xc4\x8dana trakova na levi in desni strani predstavljata \xc5\xbeagina lista, torej pridobivanje in predelavo lesa. Med njima se nahaja izsek pletene ko\xc5\xa1are, kar ponazarja nekdanjo krajevno tradicijo izdelovanja ko\xc5\xa1ar in drugih izdelkov iz slame in trsti\xc4\x8devja, med drugim denimo slamnatih klobukov, po \xc4\x8demer je bil kraj neko\xc4\x8d na dale\xc4\x8d poznan. Modro ozadje grba pa simbolizira vodo, oz. lokacijo ob\xc4\x8dinskega ozemlja med Dravo in Vrbskim jezerom._NEWLINE_Grb in zastava sta bila ob\xc4\x8dini podeljena 5. marca 2002. Zastava je rumeno-modra, z vklju\xc4\x8denim grbom.'